依韻奉酬晏尚書見寄
作者：范仲淹
朝代：宋

paragraphs: 徽音來景亳，盛事聳吳鄉。
上象三台照，高文五色章。
純如登樂府，淵若測天潢。
寒谷春重煦，幽宫草特芳。
感知心似血，思報鬢成霜。
新定慚無惠，姑蘇惜未康。
堯湯餘水旱，劉白舊風光。
北闕雲霓遠，南園橘柚荒。
願聞歌畫一，敢議賦長楊。
碌碌嘲須解，循循教弗忘。
跡甘榮路外，情寄聖門傍。
幾託爲魚夢，江湖尚渺茫。